贈陳君景初
作者：王安石
朝代：宋

paragraphs: 吾嘗奇華佗，腸胃真割剖。
神膏既傅之，頃刻活殘朽。
昔聞今則信，絕伎世嘗有。
堂堂潁川士，察脈極淵藪。
珍丸起病瘠，鱠蟲隨泄嘔。
攣足四五年，下針使之走。
一言儻不合，萬金莫可誘。
又復能賦詩，往往吹瓊玖。
卷紙誇速成，語怪若神授。
名聲動京洛，蹤迹晦莨莠。
相逢但長嘯，遇飲輒掩口。
獨醒竟何如，無乃寡俗偶。
顧非避世翁，疑是壁中叟。
安得斯人術，付之經國手。